Warrgar bʉ̃ʉrjã nem ompaaba nʉwe Ẽwandam sim dʉi chi Iewaajã sĩejim aajem.
Ich mag chi Iewaapai ĩchab Ẽwandamau.
Mag,
ich warrgarwe Ẽwandam dʉi ãba sĩerrajim aajem.
Ẽwandamau i dʉimuata nem thʉnʉmjã thum ompaajim anaabá.
Mag amach numiim khʉʉn jua aawai bʉ̃ʉrjã irua nem wauba arr chan chukhum.
Ichdeuta maach akhaarjã iiupi aaujem.
Maagwai i gaaimuata ararag bʉʉg oo nʉmjo maadeu khaphʉ nʉm,
jãga sĩerrʉ́ ich Ẽwandam chi Aaijã,
mag khaphʉ apieg ich chi Iewaata thumaam khʉʉn athee õtdau paa dʉnʉmjo sĩewai.
Mag ichdeuta ich Aai khap apieg õtdau paa dʉnʉmjo sĩewai mʉg durr ich khaibagau sĩi edau khĩejo simuajã pod i thõo auba aajem.
Ich mag jaar ĩchab woun ãb Juan a thʉ̃r sim sĩejim aajem,
Ẽwandamau jʉr autarr.
Maguan sĩi ich ẽudee deeum woun ãb beejuuta jaau nʉrrajim aajem,
mag wounta khĩchag ee õt paa dʉnʉmjo sim a jaaubaawai õor thumaam khʉʉnag mag iekta ʉkhamkhĩir.
Ich Juan chan mag woun ichdeu beeju a jaau nʉrrarr khaba,
sĩi mag õtdaujo sim beeju jaaumkhĩirpai jʉr autarr ajim anaabá.
Magtarr aawaita chadcha mag irua jaaujerr woun i ẽudee beebajieb,
Ẽwandam Iewaa.
Ichdeuta ich gaaimuapai thumaam khʉʉnag Ẽwandam jãga sĩerrʉ́ a khap apiejem.
Mag beewia mʉg durr ichdeu ompaatarr gaai sĩeichejim.
Pari mʉg durr gaai jooba nʉm khʉʉnau i khaug auba,
sĩi parhoobam khʉʉnpii ajierram.
Ich durr gaai beetarrta,
mag amach ee pierrumjã õrau i igbajierram.
Pari i isegba ʉu warag i iek ʉkha nʉmua warag irigta amach peerdʉpitarr khʉʉnan ichdeujã warag Ẽwandam chaainag paapʉimajim.
Mag i chaainkha nʉm chan sĩi mʉg eegarm khʉʉnjo chaai paarpam khõchgau khapese awia paarpa autarr khabam.
Mag i chaainkha nʉmʉn,
sĩi Ẽwandamau ich garmuata ich iiu aawai ich chaainkha au nʉmʉu.
Mag,
Ẽwandam Iewaata wounag pawia mʉig eegar sĩeichejim.
Ichta Ẽwandam Chaai ãbpai khitʉmuata ich iiu aawai ich Aai ipierraa nem khĩir pogkhe wau nʉrrarr marau oojim.
Magta i gaaimua marau khaphʉ nʉisijim,
jãga Ẽwandam chi Ayaujã maach jãsene sĩerrʉ́.
I jaauwiata mag Juan õor por choomie khararrau õrag,
“Mʉ ẽudee urumta mʉ khãaijã iek theeg ʉ̃rpai simgui” aajeejim,
ichta i thaabaju nawe sĩerr aawai.
Ichta Ẽwandam Iewaa maach dʉi wajapha khitaawai maachdeu nem ig nʉmjã oo khaugbata ich mag dedee aajem.
Ẽwandamau Moiseeg ley phãpiewai sĩi jãga wenʉrraju aai nʉ a khap amkhĩirpai phãpijim.
Pari jũrr Ẽwandamau ich Iewaa Jesucristo päaiwai,
ichta ich Chaai chaar aawai,
warre ich gaaimuata i jãga chitʉ́ a khaphʉnaa ĩchab maach ichdeu khõsi simjã khap amkhĩirta pʉijim.
Ãbmuajã Ẽwandam chi Aai chan bʉ̃ʉrjã ooba aajem.
Pari ich chi Chaai ãbpai khitʉmjã ich Aai dʉi ãbam Ẽwandamkhanaa i dʉi ãba sĩejeewai i oo nʉm gaaimuata chi Aaijã warag maadeu khaphʉ paaukhamam,
í jãga sĩerrʉ́.